**PODUZETNICI HRVATSKE U 2017. GODINI OSTVARILI 21,9 MILIJARDI KUNA NETO DOBITI**

Poduzetnici Hrvatske, obveznici poreza na dobit, njih 120 081[[1]](#footnote-1) (bez banaka, osiguravajućih društava i drugih financijskih institucija), u 2017. godini imali su 882 884 zaposlenih (prema satima rada), što je kod tih poduzetnika 48 667 zaposlenih više u odnosu na 2016. godinu.

U odnosu na 2016. godinu navedeni skup poduzetnika povećao je broj zaposlenih za 5,8 %, ukupne prihode za 9,5 %, ukupne rashode za 10,4 %, dobit razdoblja za 8,7 % i gubitak razdoblja za 40,6 %. Povećanje gubitaka rezultiralo je smanjenjem konsolidiranog financijskog rezultata – neto dobiti za 9,5 % u odnosu na 2016. godinu.

Ostvareni su ukupni prihodi u iznosu od 678,4 milijardi kuna, ukupni rashodi u iznosu od 649,8 milijardi kuna te 21,9 milijardi kuna neto dobiti. Od 678,4 milijardi kuna ukupnoga prihoda poduzetnika, 137,8 milijardi ostvareno je prodajom robe na inozemnom tržištu, što je 16,6 % više nego 2016. godine. Na stranim tržištima svoje proizvode i usluge plasiralo je 18 532 (15,4 %) poduzetnika, kupljeno je robe u vrijednosti od 117,8 milijardi kuna te je trgovinski suficit iznosio 20,0 milijardi kuna. Dobit razdoblja, u iznosu od 41,4 milijarda kuna, u 2017. godini ostvarilo je 80 947 (67,4 %) poduzetnika, dok je gubitke razdoblja ukupne vrijednosti 19,5 milijardi kuna, iskazalo 39 134 (32,6 %) poduzetnika. Najveću dobit razdoblja u 2017. godini ostvario je veliko društvo INA d.d., u iznosu od 1,4 milijardi kuna.

U novu dugotrajnu imovinu u 2017. godini investiralo je 12 193 (10,2 %) poduzetnika i to 23,7 milijardi kuna što je povećanje od 0,6 % u odnosu na prethodno poslovno razdoblje.

Prosječna mjesečna obračunata neto plaća u 2017. iznosila je 5.372 kuna, što je 4,3 % više u odnosu na 2016. godinu.

**Tablica 1. Financijski rezultati poslovanja 120 081[[2]](#footnote-2) poduzetnika RH u 2017. i usporedba s 2016. godinom**

*(iznosi u tisućama kuna, plaće u kunama)*

|  |  |  |  |
| --- | --- | --- | --- |
| **Opis** | **2016.** | **2017.** | **Indeks 2017./2016.** |
| Broj zaposlenih | 834.217 | 882.884 | 105,8 |
| Ukupni prihodi | 619.511.457 | 678.395.213 | 109,5 |
| Ukupni rashodi | 588.419.169 | 649.769.441 | 110,4 |
| Dobit prije oporezivanja | 44.964.035 | 48.336.965 | 107,5 |
| Gubitak prije oporezivanja | 13.871.747 | 19.711.194 | 142,1 |
| Porez na dobit | 6.904.972 | 6.740.274 | 97,6 |
| Dobit razdoblja | 38.069.666 | 41.397.246 | 108,7 |
| Gubitak razdoblja | 13.882.351 | 19.511.749 | 140,6 |
| **Konsolidirani financijski rezultat (dobit ili gubitak razdoblja)** | **24.187.316** | **21.885.497** | **90,5** |
| Izvoz | 118.237.344 | 137.843.044 | 116,6 |
| Uvoz | 103.369.414 | 117.810.277 | 114,0 |
| Trgovinski saldo (izvoz minus uvoz) | 14.867.930 | 20.032.767 | 134,7 |
| Investicije u novu dugotrajnu imovinu | 23.573.591 | 23.722.668 | 100,6 |
| Prosječne mjesečne neto plaće po zaposlenom | 5.151 | 5.372 | 104,3 |

*Izvor podataka: Financijska agencija, Registar godišnjih financijskih izvještaja*

Promatrano po veličini poduzetnika, najviše je mikro poduzetnika 107 635 (udio 89,6 %), malih je 10 717 (udio 8,9 %), srednjih 1400 (udio 1,2 %), a velikih 329 (udio 0,3 %). Sve skupine poduzetnika 2017. godinu zaključile su s dobiti. Neto dobit mikro poduzetnika iznosila je 1,1 milijardu kuna, mali poduzetnici ostvarili su 5,2 milijardi kuna, srednji 5,5 milijardi kuna, a veliki poduzetnici 10,0 milijardi kuna.

Promatrano po županijama, neto dobit poduzetnika najviše je rasla na razini Dubrovačko-neretvanske županije (104,8 %), Zadarske županije (29,3 %), Splitsko-dalmatinske županije (27,1 %) i Bjelovarsko-bilogorske županije (22,3 %).

1. Broj poduzetnika, pravnih i fizičkih osoba, obveznika poreza na dobit, koji su u Registar godišnjih financijskih izvještaja podnijeli godišnji financijski izvještaj za statističke i druge potrebe ili za statističke i dr. potrebe i u svrhu javne objave, za 2017. godinu. [↑](#footnote-ref-1)
2. U navedeni broj i rezultate nisu uključeni podaci za sva društava iz KONCERNA AGROKOR, jer je od njih 34, sedam društava u Registar podnijelo godišnji financijski izvještaj za statističke i druge potrebe za 2017. godinu. [↑](#footnote-ref-2)